b'\n_START_ARTICLE_\nVase t\xc3\xa4nav (Tallinn)\n_START_PARAGRAPH_\nVase t\xc3\xa4nav on t\xc3\xa4nav Tallinnas Kesklinna linnaosas Raua asumis. T\xc3\xa4nav algab Narva maanteelt, ristub Raua, Tina ja H\xc3\xb5beda t\xc3\xa4navaga, ulatudes Faehlmanni t\xc3\xa4navani. Vase t\xc3\xa4nav on ligikaudu 400 meetrit pikk._NEWLINE_Vase t\xc3\xa4nav sai nime 1900. aastal. T\xc3\xa4nava saksakeelne nimi oli Kupferstrasse ja venekeelne nimi \xd0\x9c\xd0\xb5\xd0\xb4\xd0\xbd\xd0\xb0\xd1\x8f \xd1\x83\xd0\xbb\xd0\xb8\xd1\x86\xd0\xb0._NEWLINE_9. m\xc3\xa4rtsil 1944 toimunud Tallinna pommitamise tagaj\xc3\xa4rjel h\xc3\xa4vis suurem osa Vase t\xc3\xa4nava omaaegsest puithoonestusest._NEWLINE_1950. aastal valmisid Vase 1 ja 3 hoone arhitekt Boris T\xc5\xa1ernovi projekti j\xc3\xa4rgi. Hooned olid esimeste seas p\xc3\xa4rast teist maailmas\xc3\xb5da ehitatud suurematest kesklinna kortermajadest, mis ehitati s\xc3\xb5japurustustes h\xc3\xa4vinud tsaari- ja vabariigiaegsete elamutega hoonestatud alale. Elamud projekteeriti veel enne programmilist stalinismi ning toetuvad arhitektuurselt kujunduselt tugevalt s\xc3\xb5jaeelsele traditsioonile. Majas on enamasti v\xc3\xa4ikesed, 2-toalised korterid. _NEWLINE_1970. ja 1980. aastatel asus Vase ja H\xc3\xb5beda t\xc3\xa4nava nurgal kauplus Albatross, kus m\xc3\xbc\xc3\xbcdi kaugs\xc3\xb5idumeremeestele boonide eest importkaupu.'